ประกันชีวิตเมินเครดิตบูโร
บริษัทประกันชีวิตไม่สนเข้าเครดิตบูโร อ้างกลัวความลับลูกค้ารั่ว ชี้ไม่มีความเสี่ยงลูกค้ากู้เงินตัวเองมาใช้
13 ต.ค. 2559

บริษัทประกันชีวิตไม่สนเข้าเครดิตบูโร อ้างกลัวความลับลูกค้ารั่ว ชี้ไม่มีความเสี่ยงลูกค้ากู้เงินตัวเองมาใช้
นายสุรพล โอภาสเสถียร ผู้จัดการใหญ่ บริษัท ข้อมูลเครดิตแห่งชาติ หรือเครดิตบูโร เปิดเผยว่า ขณะนี้ยังไม่มีบริษัทประกันชีวิตรายใดสนใจที่จะเข้ามาเป็นสมาชิกเครดิตบูโร แม้ว่าคณะกรรมการเครดิตบูโรได้วินิจฉัยแล้วบริษัทประกันชีวิตที่ปล่อยสินเชื่อหรือเงินกู้ให้กับลูกค้า ไม่ว่าจะใช้สัญญารูปแบบใดก็ตาม ให้ถือว่าเป็นการปล่อยสินเชื่อและสามารถเป็นสมาชิกของเครดิตบูโรได้
ทั้งนี้ เครดิตบูโรหรือหน่วยงานรัฐ ไม่สามารถที่จะบังคับให้บริษัทประกันเข้ามาเป็นสมาชิกได้ ต้องขึ้นอยู่กับความสมัครใจของบริษัทประกันเอง
อย่างไรก็ตาม ก่อนหน้านี้สมาคมประกันชีวิตไทยได้ทำหนังสือมาถึงคณะกรรมการเครดิตบูโร 2 ครั้ง และชี้แจงว่าการปล่อยสินเชื่อให้กับลูกค้าที่ทำประกันชีวิต โดยใช้กรมธรรม์ประกันชีวิตของลูกค้าเองเป็นตัวค้ำประกันนั้น เป็นการกู้เงินของตัวลูกค้าเอง
นอกจากนี้ บริษัทประกันชีวิตยังให้เหตุผลว่า ถ้าส่งข้อมูลประวัติการขอสินเชื่อให้กับเครดิตบูโรแล้วจะทำให้บริษัทประกันชีวิตที่เป็นคู่แข่งกันรู้ความลับลูกค้า อีกทั้งถ้าบริษัทประกันชีวิตบางแห่งไม่ได้เป็นสมาชิกเครดิตบูโร อาจจะใช้เป็นช่องทางแย่งลูกค้าได้ โดยอ้างว่ามาทำประกันชีวิตกับบริษัทนี้แล้วไม่ต้องมีการส่งข้อมูลให้เครดิตบูโร จึงเกิดความได้เปรียบเสียเปรียบกันในการทำธุรกิจ
นายสุทธิพล ทวีชัยการ เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) กล่าวว่า ขณะนี้ คปภ.กำลังปรับปรุงกฎหมายว่าด้วยการประกันภัยและระเบียบของ คปภ. เพื่อรองรับการก้าวเข้าสู่ยุคดิจิทัล และฟินเทค ด้านการคุ้มครองผู้บริโภค เพื่อคุ้มครองผู้บริโภคในเรื่องของฐานข้อมูลส่วนบุคคล และสร้างระบบการบริหารจัดการข้อมูล บิ๊กดาต้า และระบบฐานข้อมูลการประกันภัย หรืออินชัวรันส์บูโร
ทั้งนี้ ฐานข้อมูลประกอบด้วยข้อมูลเกี่ยวกับการรับประกันภัยและการจ่ายค่าสินไหมทดแทน ซึ่งประโยชน์ที่จะได้รับ คือ ช่วยตรวจสอบการทุจริตด้านการประกันภัย ตรวจสอบได้ว่าผู้เอาประกันภัยทำประกันภัยซ้ำซ้อนหรือไม่ หรือมีการจ่ายค่าสินไหมทดแทนที่ซ้ำซ้อนหรือไม่ และยังสามารถตรวจสอบข้อมูลสถิติของการทำประกันภัยทั่วทั้งประเทศ
“เราสามารถนำข้อมูลมาประกอบในการกำหนดยุทธศาสตร์ เพื่อส่งเสริมการทำประกันภัยในไทยได้ และการสร้างฐานข้อมูลกลาง ยังมีประโยชน์ในเรื่องของการจัดการและคุ้มครองข้อมูลส่วนบุคคลได้อีกด้วย” นายสุทธิพล กล่าว